钦定古今图书集成/明伦汇编/官常典/第268卷 > 蒋系
## 钦定古今图书集成/明伦汇编/官常典/第268卷 > 蒋系

按《唐书蒋乂传》：“乂子系，善属文，得父典实。太和初，授
昭应尉，直史馆。明年，拜右拾遗、史馆修撰，与沈傅师、
郑澣、陈夷行、李汉参撰《宪宗实录》，转右补阙。宋申锡
被诬，文宗怒甚，系与左常侍崔元亮涕泣苦诤，申锡
得不死。历膳部员外，工、礼、兵三部郎中，皆兼史职。开
成末，转谏议大夫。宰相李德裕恶李汉，以系友婿，出”
为桂管观察使，人安其治，复坐汉贬唐州刺史。宣宗
立，召为给事中、集贤殿学士判院事，转吏部侍郎，历
兴元、凤翔节度使。懿宗初，拜兵部尚书，以弟伸位丞
相，恳辞，乃检校尚书右仆射，节度山南东道，封淮阳
郡公，徙东都留守，卒。子曙，字耀之。咸通末，由进士第
署鄂岳团练判官，除虞、工二部员外郎，改起居郎。黄
巢之难，曙阖门无唯类，以是绝意仕进，隐居沈痛。中
和二年，表请为道士，许之。